részlet

A fordítás az alábbi kiadás alapján készült:

Sergey Young: The Science and Technology of Growing Young.
Published by Longevity Vision Investment Advisors, LLC

Copyright © 2021 by Longevity Vision Investment Advisors, LLC

Copyright © Sergey Young, 2021

All rights reserved

Hungarian translation © Nimila Ágnes, 2023

Hungarian edition © Jaffa Kiadó, 2023

Minden jog fenntartva!

Fordította Nimila Ágnes

Borítóterv Németh Károly, Relatív

Szerkesztő Szarka Károly

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

ISBN 978 963 475 852 5

Jogi nyilatkozat

A könyvben megfogalmazott gondolatok, eljárások és javaslatok nem helyettesítik az orvosi tanácsadást. A szerző és a kiadó nem vállal felelősséget a könyvben szereplő bármely információ vagy javaslat követése miatt esetlegesen bekövetkező sérülésért vagy más egészségügyi problémáért. Minden egészségügyi problémájával forduljon orvoshoz!

Elektronikus változat

eKönyv Magyarország Kft.

www.ekonyv.hu

Készítette Ambrose Montanus

Lizának és a gyermekeimnek
– Nikitának, Timothynak, Polinának és Maximnak –,
amiért a legjobb motivációt nyújtották ahhoz, hogy tovább éljek és jobbá tegyem a világot

Tartalom

Előszó: Hamarosan megállítjuk az öregedést

1. A kétszázadik életévünk mindennapjai

Rázzuk le magunkról a halandó porhüvelyt!

Miért írtam ezt a könyvet?

2. A longevitás definíciója

Mi a hosszú élet titka? Először is: ne halj meg!

Az élettartam „hanghatárának” áttörése

Fiatalodás: fordítsuk vissza az időt!

A longevitás közeljövője: százötven évig élni

A longevitás távoli jövője: a kétszáz éves kor elérése… és ami azután jön

A jelenünk: hogyan éljünk olyan sokáig, hogy örökké élhessünk?

3. A longevitás forradalma

1. tévhit: „Aki tovább él, kevésbé él”

2. tévhit: „A longevitás veszélyes és önző”

3. tévhit: „Képtelenség meghosszabbítani az élettartamot”

Áttörés a génmódosításban

Áttörés a regeneratív orvoslásban

Áttörés az egészségügyi hardverekben

Áttörés az egészségügyi adatok használatában

4. Mi az öregedés?

Elméletek az öregedésről

Az öregedés új korszaka

Az öregedés ismertetőjegyei

A kor és az epigenom kapcsolata

Időmérés technológiával

Az életkor csak egy számadat

A longevitás közeljövője

5. Otthoni diagnosztika

Mély válságban a diagnosztika

A diagnosztika beavatkozásmentes és könnyen hozzáférhető lesz

A diagnózis beköltözik hozzánk

Bepillantás az otthoni diagnosztika (közel)jövőjébe

Adatközpontú diagnosztika

6. Precíziós medicina

Nagyon is személyes

Megmentőnk, a mesterséges intelligencia

A precízió ígérete

Az orvosok szerepe

A virtuális kapcsolat ereje

Adataid vagy az életed

Az egészségügy teljesen átalakul

7. A genetikai kód átírása

Az emberi genom szekvenálása

A CRISPR használata a génmódosításban

Génmódosítás a test sejtjein belül

Ami véget vethet a ráknak

Ember alkotta longevitásgének

A génmódosítás jövője

Kinyitjuk Pandora szelencéjét

8. Test 2.0

Vissza a jövőbe: az őssejtterápia

Ó, bárcsak lenne szívem!

A hatmillió dolláros te

Új (és régi) ötletek a regenerálásra

Teljesen kicserélődünk?

9. A longevitástabletta

Különleges gyógyszerküldemény

(A mitokondriális) egészségedre!

Longevitás egy kő alól

Édes felfedezés a középkorból

Félre a régivel, jöjjön az új!

Peptidek, vitaminok és étrendkiegészítők (Ajjaj!)

Gyorsabb és okosabb gyógyszerfejlesztés

Az öregkor mint politikai kérdés

A longevitás távoli jövője

10. A több mint kétszáz éves ember

A longevitás melletti logikai érvek

Az extrém hosszú élet találkozása az elkerülhetetlen technológiai fejlődéssel

Ember és gép egyesülése

A halandó porhüvelyen túl

11. A halhatatlanság erkölcsi kérdései

A halhatatlanság és a veszélyeztetett bolygó

A halhatatlanság erkölcsi kérdései

Az öregkor és a bölcsesség

Bónuszfejezet: Ki akar örökké élni?

1. Járj rendszeresen szűrővizsgálatokra

2. Hagyj fel a rossz szokásokkal!

3. Ne csinálj hülyeséget!

4. Étkezz korán és kevésbé gyakran

5. A táplálékod legyen az orvosságod, és az orvosságod a táplálékod legyen.

6. Fogyassz megfelelő táplálékkiegészítőket

7. Gyerünk, állj fel!

8. Legyen az alvás a szuperképességed!

9. Tudatos jelenlét mindenek felett

10. Gondolkodj fiatalosan!

Köszönetnyilvánítás

A szerzőről

Jegyzetek

Mutató

Előszó Hamarosan megállítjuk az öregedést

Az emberi történelmet végigkíséri a kérdés: miként küzdjünk meg a halál mélységesen gyötrelmes gondolatával? Hiába próbálja a vallás és a művészet felszabadító vagy dicsőséges dologként beállítani halált, sosem hoz örömet a hozzánk közel állók távozása. Épp ellenkezőleg, egyik visszatérő vágyálmunk az örök ifjúság. Az élet, főleg az egészséges élet a legnagyobb lehetséges örömünk, és napjainkban sokkal könnyebben elérhető, mint bármikor korábban. De sokak szerint nem lehet megjósolni, meddig tartható fenn ez az állapot.

Abban viszont mindenki egyetért, hogy úgy a legkönnyebb megjósolni a jövőt, ha mi magunk alakítjuk azt. Az emberiség legkínzóbb problémáinak megoldása hajt minket előre. Hiszünk a technológia erejében és a segítségével elérhető gyökeres változások fontosságában. De teljesen megoldani a halál problémáját… a többség szerint egyszerűen őrültség. Akár ebbe a népes csoportba tartozol, akár a „longevitásvírus” egyik fertőzöttje vagy, A fiatalodás tudománya feltárja előtted, mennyire valós és elérhető lehetőség a halál legyőzése!

A longevitással foglalkozó legtöbb könyv egy technológus, egy tudós vagy egy orvos nézőpontját kínálja. Ez az első könyv, amely széles közönséghez szól, a szerzője pedig olyan író-befektető, aki számos céggel áll kapcsolatban, amelyek élen járnak a longevitás tudományos kutatásában. Sergey az általa alapított Longevity Vision Fundon keresztül páratlan hozzáférést szerzett több száz startup vállalkozáshoz, amelyek az áttörés küszöbén állnak a longevitás terén. Ebben a kiadványban Sergey az ezeknél a vállalatoknál szerzett személyes tapasztalatait osztja meg. Elmeséli több zseniális úttörő személyes történetét, bemutatja innovációikat és a pácienseket, akik élvezik az új technológiák előnyeit. Sergey tudása és lelkesedése minden egyes fejezetben szinte kézzel tapintható. Minden egyes történet után úgy fogod érezni, hogy valójában bármi lehetséges. A fiatalodás tudományának egyik legnagyobb erénye, hogy nyelvezete bárki számára érthető, és nem szükséges szakmai vagy tudományos háttérrel rendelkezned ahhoz, hogy megértsd és élvezettel forgasd a könyvet.

Mit is kínál ez a könyv? Először is bemutatja napjaink néhány legizgalmasabb technológiai áttörését. Áttekintést nyújt arról, hogy a szakterületen dolgozó mérnökök miként fejlesztik az ember fizikai, biológiai és intellektuális adottságait. Elmagyarázza, hogy milyen lépéseket tettek az emberi öregedést szabályozó elavult szoftver frissítésére. Végül pedig gyakorlati tanácsokat ad szokásaid átalakításához a minél hosszabb élet érdekében. Már most is adottak az eszközök, hogy egy-két évtizeddel meghosszabbítsuk az életünket. Az olvasók közül sokan száz vagy akár százhúsz évig is élhetnek. Néhány évtizeden belül elérjük a „longevitás szökési sebességét”, amikor a rendelkezésre álló tudásunkkal szinte bármilyen felmerülő probléma leküzdhetővé válik. Idővel mindenki eléri a longevitás szökési sebességét, teljesen legyőzve a halált.

Az öregedés problémájának megoldása az emberiség legnagyobb és legfontosabb vállalkozása. Elképesztően nagy kihívás. De a technológiai fejlődés hamarosan a lehetetlent is lehetségessé teszi. Sok ilyen áttörés tűnt képtelenségnek akár a megvalósulása előtti napon is. Hiszünk abban, hogy a bolygónk minden egyes problémája megoldható a megfelelő hozzáállással, a megfelelő technológiával és bőséges tőkeháttérrel.

Az olyan földtől elrugaszkodott ötletek megvalósításához, mint az ember megfiatalodása, tudósok, technológusok, vállalkozók, befektetők, újságírók és orvosok együttműködésére van szükség. Ezenkívül lelkes álmodozók, gondolkodók és kivitelezők közösségének kell támogatnia őket. Az öregedés problémájának megoldásához minél több mindenkit kell elérnünk, és megépíteni az aranyhidat, amelyen átkelhetnek a jövőbe. Ezért hoztuk létre a Singularity Universityt: hogy újabb szereplőket oktassunk, bátorítsunk és támogassunk, akik az exponenciális technológiákkal foglalkozva oldják meg az emberiség legnagyobb kihívásait.

Ezért is örülünk annak, hogy Sergey Young partnerünk lett néhány ilyen „őrült” projektben, és fejlesztési szponzorként szállt be a tervezett, az öregedést visszafordító technológiákkal foglalkozó Age Reversal XPRIZE-ba. Sergey lelkesedése és optimizmusa példaként szolgál számunkra, ez a szellemiség szükséges ahhoz, hogy sikerrel járjon a küldetésünk. A díj finanszírozása és meghirdetése után világszerte több száz csapat száll versenybe, hogy megvalósítsa merészebbnél merészebb céljait a longevitás területén. A legújabb XPRIZE-zal a legjobb és legintelligensebb vállalkozók figyelmét igyekszünk felkelteni, akik képesek elérni az égetően fontos tudományos áttöréseket a hosszabb, egészségesebb, egyenlőbb és eredményesebb életek eléréséhez.

Sergey személyes jóbarátom, filozófiai partnerem és egy újabb kiemelkedő egyéniség a longevitással foglalkozók egyre bővülő táborában. Az Age Reversal XPRIZE támogatásával, a Longevity Vision Fund alapításával, a Longevity @ Work kezdeményezés elindításával és most ennek a könyvnek a megírásával segíti törekvéseinket, hogy jobb hellyé tegyük világunkat.

A jövő gyorsabban közeledik (és biztatóbb), mint valaha is gondoltad. Akár most kezdesz ismerkedni a longevitás univerzumával, akár a „nagy öregek” egyike vagy, akik régóta lesik a forradalmi innovációkkal kapcsolatos híreket, érdekes olvasmánynak fogod találni A fiatalodás tudománya című kötetet. Megtudhatod belőle, hogyan formálják át az emberiséget minden elképzelhető módon a legújabb tudományos felfedezések és műszaki áttörések… és hogyan válhatsz te magad is a folyamat részévé.

Jó szórakozást kívánunk a következő kétszáz oldalhoz, és boldog és egészséges életet a következő kétszáz évre.

dr. Peter H. Diamandis és Ray Kurzweil

1. fejezet A kétszázadik életévünk mindennapjai

Hogyan és mikor teszi lehetővé a technológia, hogy tovább éljünk, mint legvadabb álmainkban gondolnánk?

„Élhetünk olyan hosszú életet, ami közelít a halhatatlansághoz.”

– Ray Kurzweil, feltaláló és futurista

„Már megszületett az első ember, aki százötven évig fog élni.”

– dr. Aubrey de Grey, biogerontológus

„A halálunkig minden az életről szól.”

– Miguel de Cervantes, író, Don Quijote

Képzeld el a kétszázadik születésnapodat. Egy hermetikusan lezárt, szabályozott hőmérsékletű és oxigéntartalmú hálószobában ébredsz. Pontosan annyit aludtál, amennyire a szervezetednek szüksége van. Az alvás során a véráramba fecskendezett nanorobotok azonosították az esetleges sérüléseket, kijavították azokat, megfelelő tápanyagokat, vitaminokat és orvosságokat kaptál a testedbe épített mikrocsipeken keresztül. Belső és külső diagnosztikai eszközök fésülték át a szervezetedet, összehasonlították az eredményeidet a teljes világpopulációéval, és mikrokorrekciókat hajtottak végre a napi molekula-betáplálásban. Az összes sérült szövet és sejt kijavítása után pontosan olyan egészségesen keltél fel, mint százötven évvel korábban.

A fürdőszobában megtorpansz a tükör előtt. A látványtól büszkén elmosolyodsz. A kétszázadik születésnapodon huszonötnek nézel ki. Nem véletlenül: biológiailag valóban huszonöt éves vagy. Úgy döntöttél, hogy visszaállítod a biológiai korodat, és élvezed a huszonöt éves test jelentette energiát, egészséget és szépséget, mellette pedig a két évszázad alatt felhalmozott tudást és bölcsességet.

Elindulsz a földszintre reggelizni. Odalent embernek kinéző, annak tűnő és hangzó robotok szolgálják fel az ínycsiklandó reggelit, amelyhez minden hozzávalót mesterségesen állítottak elő, genetikailag pontosan az egyes családtagok anyagcsere-igényeire szabva.

Néha szereted azzal tölteni az idődet, hogy híreket olvasgatsz, de sok a tennivaló a kétszázadik születésnapod körül, ezért az egyszerűség kedvéért közvetlenül a memóriádba töltöd le a legfrissebb tudnivalókat. Az oda bekerült információk örökre eltárolódnak. Egyetlen egyszerű paranccsal a fejedben terem minden hír, szórakoztató tartalom és adat, legyen szó egy könnyed romantikus regényről vagy összetett matematikai egyenletekről.

A jövő világából eltűntek az örökletes betegségek. Jóval a születés előtt azonosíthatók és korrigálhatók, és egyéb fejlesztések is elvégezhetők még a méhen belül. Nincsenek fertőző betegségek és mentális zavarok, a szuperszámítógépek és a mesterséges intelligencia évekkel korábban azonosították a gyógyírt mindegyikre. A természetben keletkező új vírusokat és kórokozókat azonnal azonosítják már az hordozóban, akit azonnal meggyógyítanak. Az ellenszert automatikusan feltöltik egy központi egészségügyi nyilvántartásba, így bekerül a Földön élő emberek közös digitális immunrendszerébe.

Az azonnali információátvitel és a kollektív digitális immunrendszer csak két példa arra, hogyan kapcsolódik a tested a hálózatra. Kibernetikus testrészek, beépített elektródák, speciális mikrochipek és a véráramban keringő nanorobotok ellenőrzik és tartják tökéletes állapotban a szerveidet, és lehetővé teszik, hogy egyetlen mozdulat nélkül vezérelj készülékeket a testeden kívül. Emberfeletti erővel, látással és hallással rendelkezel, valamint mechanikus tartalékszervekkel: szív, tüdő, vese, máj és hasnyálmirigy. Ezeket rendszeresen ellenőrzik, és ötven-száz évente kicserélhetők. Biológiai szempontból addig élhetsz, ameddig csak szeretnél. Mindezeket a tudományos csodákat az embereket messze felülmúló mesterséges intelligenciák és annyira nagy teljesítményű szuperszámítógépek működtetik, amelyek mellett a huszonegyedik századi elődeik filléres kütyüknek tűnnek.

A biológiai halhatatlanság sem véd meg a baleset okozta haláltól, de mivel a legtöbb veszélyes tevékenységet robotok és gépek végzik, ezek csak nagyon ritkán fordulnak elő. A baleseti halál esetén sem kell végleg lemondani szeretteinkről: elhunyt barátaink és rokonaink szilícium avatárja úgy néz ki, úgy beszél, mozog és gondolkodik, mint az egykori ember. Nem véletlenül, mindenkiről napi szinten készül teljes körű biztonsági másolat. Egyszerűen le kell tölteni a legújabb verziót egy mesterséges testbe.

A korlátlan élettartam természetesen szabadon választható lesz, de csak kevesen utasítják el ezen technológiák használatát. Ugyanannyira kívánatos (és szükséges) eszközök lesznek a jövő emberisége számára, mint ma a gépjárművek, a légkondicionálás és a legjobb orvosi kezelések. A betegség, a leépülés és a halál elavult fogalommá válnak. Nem kell aggódni az öregedés, a túl kevés idő, a szeretteink elvesztése miatt. Bármit meg lehet ismerni, bármit meg lehet tenni, bármivé válhatunk, szó szerint addig, ameddig kedvünk tartja.

Ha mindezt abszurd kitalációnak érzed, reményeim szerint meg tudlak győzni ezzel a könyvvel. Biztosíthatlak, hogy ez a jövő nemcsak lehetséges, hanem elkerülhetetlen. Az itt leírt jövő már most, napjainkban is épül, és hamarabb megvalósul, mint gondolnád.

Rázzuk le magunkról a halandó porhüvelyt!

Közeleg a tudományos paradigmaváltás, a longevitás forradalma. Az általánosan elfogadott várakozást, hogy az élet véges, és egy átlagember legfeljebb nyolcvan-kilencven évet élhet, hamarosan megcáfolja a tudományos és technológiai fejlődés. A nem túl távoli jövőben száz, százötven vagy kétszáz éves, esetleg még idősebb embereket fogunk látni, akik egészségesen, életerősen, csorbítatlan szellemi képességekkel fogják élni mindennapjaikat. Ha ezt most őrültségnek találod, olvass csak tovább.

David Gobel vállalkozó és Aubrey de Grey, a biogerontológia atyja (valamint a Longevity Vision Fund tanácsadója) létrehozta a Methuselah Foundationt, amelynek célja, hogy „2030-ra a kilencven év legyen az új ötven.” David és Aubrey alkotta meg a longevitás szökési sebességének modelljét, amely szerint az emberek korlátlan ideig élhetnek, ahogy az orvosi és technológiai fejlődés megnyeri a versenyt az öregedéssel szemben. Az elképzelés a következő:

A premodern világban világszinten átlagosan harminc évig éltek az emberek. Mára ez az érték hetven-hetvenöt évre növekedett, jórészt az elmúlt évszázad vívmányainak köszönhetően: jobb táplálkozás, mezőgazdasági fejlesztések és társadalmi fejlődés; antibiotikumok és védőoltások feltalálása a leggyakoribb betegségekre. Ezeknél is messze fontosabb az anyák és újszülöttek fokozottabb védelme. Míg 1900-ban ezer születésre száz csecsemőhalál jutott, mára ez az érték körülbelül 0,1-re csökkent. A hetven-hetvenöt év is tisztességes életkor, de számos országban már most több mint nyolcvan év a várható átlagos élettartam, és a széles körben elfogadott ökölszabály szerint ez az érték világszinten évtizedenként egy-két évvel fog nőni, és 2100-ra nyolcvan-kilencven év körül fog alakulni. Ha jobban belegondolunk, ez egészen döbbenetes teljesítmény.1

De a tudomány ennél többre is képes. Az öregedés folyamatával kapcsolatos ismereteink elképesztő tempóban bővülnek. Az elmúlt évtizedekben a Humángenom-projekt teljesen új kutatási irányokat tárt fel, és az igazi munka csak most kezdődik. A rákkutatás, a gyógyszerfejlesztések, a robotokkal végzett sebészet, a szerv- és szövetregenerálás és az orvosi eszközök területe nyaktörő sebességgel fejlődik. A még nagyobb teljesítményű számítógépek, a mesterséges intelligencia és a ma még elképzelhetetlennek tűnő innovációk a közeljövőben még tovább fogják növelni a tempót… exponenciálisan. Nem kizárt, hogy a következő évtizedben nem kettő, hanem négy évvel növeljük meg a kollektív várható élettartamot. Még egy évtized alatt újabb nyolc évvel. Idővel eljutunk oda, hogy a kutatási eredményeknek köszönhetően minden évben egy vagy több évvel nőhet a várható élettartam. Ekkor már nem csupán hetven vagy nyolcvan évig élhetünk, hanem százötven-kétszáz évig, vagy még tovább. Elméleti szinten az sem kizárt, hogy az emberiség teljesen megszabadulhat a halandóság jármától. A longevitás szökési sebességének elérése után nem számít, hogy milyen gyorsan öregszünk, vagy hogy milyen szokatlan új betegséget kapunk el, a tudományos fejlődés a természet előtt fog járni, és bármikor és bárki számára elérhető új megoldásokat kínál a tökéletes egészség és az ifjúság visszaállítására.

Megértem azokat, akik szerint mindez cseppet sem reális. Az életről szerzett tapasztalatunk a születés és a halál végpontjai közé zárt létre korlátozódik, amelyet a halál és a halandóság ma ismert fogalmai határoznak meg. A longevitással foglalkozó elismert tudósok közül csak néhányan utasítják el teljesen a radikális élettartam-növelés gondolatát. A longevitás szökési sebességének elmélete logikusan és tudományosan is megalapozott. A Covid-19 védőoltás jó példa arra, hogy milyen exponenciális gyorsulásra számíthatunk az orvosi és tudományos kutatásokban. Az első himlőjárvány 1595-ben tört ki, és kétszáz évvel később sikerült kifejleszteni a betegség elleni védőoltást. A gyermekbénulás első dokumentált esetére 1895-ben került sor, és közel ötven évig dolgoztak egy hatékony vakcina előállításán. Ehhez képest a SARS-CoV-2 felfedezése után tizenkét hónappal több rendkívül hatékony védőoltás tömeggyártása kezdődött meg világszerte. Ennyire felgyorsult a modernkori tudományos kutatás, és ez még csak a kezdet! A számítástechnikai teljesítmény, a mesterséges intelligencia és az öregedéssel kapcsolatos kormányzati irányelvek változásai ma még elképzelhetetlen szintre fokozhatják ezt a tempót (ezekről a futurisztikus fejlesztésekről a tizedik és tizenegyedik fejezetben olvashatsz).

Rendben, tehát mikor tudjuk radikálisan meghosszabbítani az emberi élettartamot? – kérdezheted joggal.

A pusztán matematikai válasz az, hogy valamikor negyven-nyolcvan éven belül érjük el ezt a pontot. Egyes szakértők szerint azonban ez túlzottan konzervatív becslés. Ray Kurzweil futurista és a Google műszaki igazgatója szerint, akit a technológiai fejlesztésekkel kapcsolatos pontos jóslatai miatt „orákulumként” emlegetnek a Szilícium-völgyben, a longevitás szökési sebességét „mindössze tíz vagy tizenkét éven belül elérjük.”2 Nevetségesen hangzik? Talán a koncepció merészsége miatt, no meg azért, mert a fősodorbeli médiumok ritkán foglalkoznak a longevitás tudományával… de semmiképp sem az érintett tudósok szavahihetősége az oka. Kurzweil majdnem egy évtizeddel előre megjósolta, hogy Garri Kaszparovot le fogja győzni sakkban egy, az IBM Deep Blue-jához hasonló számítógép. Majdnem húsz évvel a megvalósulásuk előtt megjósolta a vezeték nélküli kommunikáció és a Google-höz hasonló szolgáltatások megjelenését. Előre látta az önvezető autók elterjedését, a távoktatást, a felhőalapú számítástechnikát, az okosórákat, a kiterjesztett valóságot, a nanoeszközöket, a gépesített exoszkeletonokat és legalább száz további innovációt, és gyakran félelmetes pontossággal találta el, mikor valósulnak meg. A technológiai körökben sokan Ray előrejelzéseihez igazítják az órájukat. Már senki sem neveti ki.

Nehéz előre látni, hogy mi fog történni a longevitás szökési sebességével, vagy hogy mikor valósul meg. Lehet, hogy csak száz év múlva sikerül elérnünk ezt a magasztos célt. Kiderülhet, hogy a tudományos és technológiai eredmények ellenére az emberi test képtelen száztizenöt vagy százhúsz évnél tovább működni. Azt viszont magabiztosan kijelenthetjük, hogy belátható időn belül jóval több mint száz évig fogunk élni. És ha Kurzweilnek és más szakértőknek igazuk van, akkor addig fog gyorsulni a tudományos fejlődés, hogy elérhetővé válik az öregedés visszafordítása, és talán a halhatatlanság is. Csak addig kell kihúznunk, amíg a technológia eljut erre a szintre.

Miért írtam ezt a könyvet?

Szóval, mire föl írok könyvet a longevitás forradalmáról? Nem vagyok tudós, sem technológiai újító. Először vegyészmérnöki, aztán üzleti diplomát szereztem. Teljesen véletlenül kötöttem ki ezen a szakterületen. Mielőtt a kezelőorvosom közölte velem, hogy a magas koleszterinszintem miatt életem végéig sztatinokat kell szednem, nem igazán foglalkoztam az egészségemmel és a longevitással. Tőkebefektető voltam olyan unalmas területeken, mint az energetika, a bányászat és az ingatlanfejlesztés. A többséghez hasonlóan a jelenre koncentráltam: tettem a dolgomat, pénzt kerestem, jól éreztem magamat, neveltem a gyerekeimet.

De ahogy egyre inkább odafigyeltem az egészségemre, felfedeztem, hogy milyen elképesztő eredményeket értek el a longevitás kutatásában. Az élettartam radikális növelésének hívévé váltam, és szerettem volna hozzájárulni a területet érintő kutatások sikeréhez. Mivel értek a befektetésekhez, felhajtottam százmillió dollárt a Longevity Vision Fund (LVF) megalapításához, amelyen keresztül támogatni lehet az ilyen tudományos áttöréseket. Az LVF vállalatokba fektet be, amelyek olyan csúcstechnológiát igénylő területeken tevékenykednek, mint a mesterséges intelligencia, a szervregenerálás, a génszerkesztés, a gyógyszerészeti fejlesztések, a precíziós orvoslás, az egyéni diagnosztika, vagy valamilyen más módon segítik a hosszabb és egészségesebb élet elérését. Én így tudom hasznossá tenni magam, gondoltam. Ha segíthetek egymillió embernek hosszabb, egészségesebb életet élni, már megérte.

Aztán megismerkedtem a már-már látnoki képességű vállalkozóval, Peter Diamandisszal, valamint Tony Robbinsszal, az elismert motivációs előadóval és coachcsal. Mindketten lenyűgöző emberek, akik őszintén hisznek abban, hogy egyénként is jelentős pozitív hatást gyakorolhatunk a világra. Peter különösen sokat tett azért, hogy merjek még merészebb terveket kitűzni magam elé. „Miért érnéd be egymillióval, Sergey?” – kérdezte tőlem egyszer. – „Túl kicsiben gondolkodsz. Ha igazán komolyan bele akarsz vágni ebbe, gondolkodj globális szinten.” A Peter és Tony társaságában töltött hosszú órák és napok hatására kiválasztottam egy új, nagyravágyóbb célt: hozzásegíteni legalább egymilliárd embert, hogy száz boldog és egészséges évet éljen meg ezen a Földön.

Utóbb kiderült, hogy nem csak az LVF-en keresztül fogok hozzájárulni az elérhető és megfizethető hosszú élet megvalósulásához. Hamarosan létrehoztam a Longevity @ Work nevű programot, amely világszerte támogatja oktatással és tanácsadással a nemzetközi vállalatokat a hosszú életet elősegítő környezet kialakításában több százezer alkalmazottjuk számára. Bekerültem a UK Parliamentary Group for Longevity igazgatótanácsába, amely az öregedés kulcsfontosságú témája mögé sorakoztat fel politikai támogatókat. Ezenkívül egy közelgő XPRIZE-verseny3 vezető fejlesztési szponzora vagyok, amelynek témája az öregedés visszafordítása.

A könyv, amit a kezedben tartasz, egy újabb kísérlet a részemről, hogy minél többen ismerjék meg, vagy akár támogassák a hosszú, egészséges élet elérésére irányuló küldetésünket. Szeretném hangsúlyozni, hogy ez nem egy áltudományos, new age önsegítő könyv. Igen, szó van benne arról, hogyan fogunk kétszáz évig vagy még tovább élni, de ez mégsem egy vágyálmokkal és megalapozatlan állításokkal teli írás. „Óvatos optimistaként” jellemezném magamat. A kritikus elemzőkészség és a jó „kamudetektor” fontos eszközök a hozzám hasonló befektetők eszköztárában. (Amit a saját bőrükön tapasztaltak a gyerekeim, amikor be akarták adni nekem, hogy kész a házijuk.) Az életemben és a hivatásomban is egy alapelvem van: derítsük ki, mi működik.

Ez a könyv valós technológiai fejlesztésekről szól. Éveken át voltam bejáratos a világ legokosabb tudósainak, technológusainak, orvosainak, befektetőinek és vállalkozóinak irodáiba és laborjaiba, a csapatom több száz, talán több ezer tudományos publikációt, újságcikket, könyvet és prezentációt tekintett át – ennek a munkának az eredménye ez a könyv. Személyesen interjúvoltam meg a longevitás szakterületének több mint ötven kortárs úttörőjét. Olyan szupersztárokról van szó, mint dr. David Sinclair, a Harvard professzora, dr. Aubrey de Grey, a longevitás elismert úttörője, dr. George Church, a zseniális genetikus, aki részt vett az első közvetlen génszekventálási eljárás kifejlesztésében, dr. Cynthia Kenyon, a világ egyik első számú szaktekintélye a molekuláris biológia és az öregedés genetikai hátterének területén, és aki emellett a Google által támogatott Calico Labs alelnöke, illetve dr. Steve Horvath, aki kifejlesztette az első epigenetikus órát, vagyis egy módszert a kor biológiai mérésére, születési dátum és naptárak nélkül.

Beszélgettem olyan futuristákkal, mint dr. Tacsi Szuszumu, aki feltalálta az emberi avatár fogalmát, amit ő tele(jelen)létnek nevez, és ami távoli virtuális valóság egy rendkívül valósághű formája, dr. Anders Sandberg, a teljes körű agyi emulálás és a technikai halhatatlanság kevés valódi szakértőinek egyike, továbbá zseniális matematikusokkal, mint a szervregenerálási és gyógyszerészeti vállalkozásokat vezető dr. Martine Rothblatt, a termékeny feltaláló, a gyógyszerészet Edisonjaként is emlegetett dr. Robert Langer, aki a Moderna egyik társalapítója, amely az elsők között fejlesztette ki Covid-19 vakcináját, valamint Jamie Metzl szakpolitikai szakértő, a Hacking Darwin: Genetic Engineering and the Future of Humanity (Meghekkelt Darwin: Géntechnológia és az emberiség jövője) szerzője. Hosszú órákat töltöttem a világ leghíresebb önjelölt kísérleti patkánya és biohacker-guruja, Dave Asprey és a világhírű neurológus és táplálkozási szakértő, dr. David Perlmutter társaságában. Még a három Oscar-díjat és egy Golden Globe-díjat nyert filmrendezővel, Peter Jacksonnal is felvettem a kapcsolatot, hogy megtudjam a véleményét az emberi avatárokról és a halhatatlanságról.

A fiatalodás tudománya vezérlő elve a kezdetektől fogva az volt, hogy tisztességes és tényszerű módon számoljak be a longevitás forradalmával kapcsolatban első kézből szerzett élményeimről. Adni fogok ugyan tanácsokat, hogyan lehet jobban és tovább élni, de nem kínálok gyors, mindent gyógyító megoldásokat, és senkit sem fogok arra biztatni, hogy próbálja ki a legújabb biohackelési módszereket. Nem teszek olyan ígéretet, amelyet a tudomány és a technológia ne tudna valóra váltani a megjelölt, viszonylag szűk időkereten belül. Ha egyszerű megoldást keresel a hosszú életre, ebben a könyvben sajnos nem fogod megtalálni.

Szeretnék továbbá felvázolni egy doktori végzettség nélkül is értelmezhető menetrendet a „megfiatalodás” folyamatához. A témáról elég sok, nálam tanultabb, elismert tudományos háttérrel rendelkező szerző írt könyvet. Ők nálam sokkal jobban, a legapróbb részletekig el tudják magyarázni az öregedés biológiai folyamatát. Alaposságuk ellenére azonban ezek a könyvek az átlagos olvasó számára nehezen érthető tudományos vagy szakmai nyelvezettel íródtak. Felteszem, hogy olvasóim többsége nem rendelkezik doktori fokozattal különböző természettudományos tárgyakból. Akik mégis, gondolom, épp elég időt töltöttek tudományos publikációk böngészésével, és szívesebben töltenék (a most még relatíve rövid) életüket valami könnyedebb szöveg olvasásával. Időnként, ha a téma megköveteli, vagy ha nem tudok ellenállni az emberi biológia egy-egy csodájának, kis türelmedet fogom kérni egy-egy rövid kitérő erejéig bizonyos biológiai folyamatok vagy kísérletek bemutatásához vagy egy statisztikákkal teli magyarázathoz. De A fiatalodás tudománya nagyrészt a fantasztikus emberek és ötletek története, akikkel és amelyekkel megismerkedtem vállalt küldetésem során, hogy egymilliárd embert segítsek száz évig élni.

Meggyőződésem, hogy a jövőben valamilyen formában megvalósul a rendkívül hosszú élet. Lehet, hogy sikerül elérni a százötven vagy kétszáz éves élettartamot. Lehet, hogy a „technológiai halhatatlanság” valósul meg, és az élet egy új formája válik korlátlan ideig fenntarthatóvá. Nem kizárt, hogy létrejön a valódi biológiai halhatatlanság, és az egyes emberekre lesz bízva, meddig akarják meghosszabbítani az életüket. De számomra nem kérdéses, hogy a radikális élettartam-növelés meg fog valósulni, méghozzá viszonylag hamar. Mielőtt azonban belevágnánk az izgalmasnak ígérkező jövőbe, lássuk, hogy mit is értünk longevitás alatt.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Libre Baskerville – SIL Open Font License
Noto Serif – Apache License 2.0
Prompt – SIL Open Font License
Source Serif 4 – SIL Open Font License